***ΣΗΜΕΙΩΣΕΙΣ ΚΕΦ.4 ΛΟΙΜΩΔΗ ΝΟΣΗΜΑΤΑ***

***4.1. ΓΕΝΙΚΑ***

***Επιδημιολογία***  είναι η επιστήμη που:

* μελετά τα αίτια και την συχνότητα όλων των νοσημάτων
* ερευνά τα ιδιαίτερα χαρακτηριστικά που διαμορφώνουν την κατανομή τους
* υποδεικνύει μέτρα πρόληψης
* Η έννοια της επιδημιολογίας αναφερόταν παλαιότερα στα λοιμώδη νοσήματα. Σήμερα περιλαμβάνει κάθε κατάσταση που συμβάλλει στην αύξηση ενός νοσήματος, ανεξάρτητα από την αιτιολογία του. Η διαπίστωση ότι σε ένα πληθυσμό υπάρχει επιδημία γρίπης ή αυξημένη συχνότητα καρκίνου του πνεύμονα, γίνεται με την σύγκριση των κρουσμάτων αυτού του χρόνου με τα κρούσματα προηγούμενων χρόνων.

***Επιδημία***

 Είναι η αυξημένη συχνότητα μιας νόσου (λοιμώδους κατά κανόνα) σε σχετικά μικρό χρονικό διάστημα σε έναν συγκεκριμένο πληθυσμό, που ξεκινώντας από μια κοινότητα ή πόλη μπορεί να επεκταθεί σε ολόκληρη τη χώρα.

***Επιδημική έκρηξη***

 Είναι η ξαφνική εμφάνιση επιδημίας σε μικρό χρονικό διάστημα (π.χ. τροφική δηλητηρίαση)

***Πανδημία***

 Είναι η εξάπλωση μιας επιδημίας σε άλλες χώρες και πολλές φορές καταλαμβάνει και ολόκληρες Ηπείρους. Τέτοια μορφή είχε λάβει η Ασιατική γρίπη το 1972-1973.

***Ενδημία***

 Είναι όταν η λοίμωξη παραμένει για μεγάλο χρονικό διάστημα σε έναν πληθυσμό με σταθερή επίπτωση και επιπολασμό.

***Επίπτωση***

 Είναι ο αριθμός των νέων κρουσμάτων της νόσου που εμφανίζονται κατά την διάρκεια ενός συγκεκριμένου χρονικού διαστήματος

***Επιπολασμός***

 Είναι το σύνολο των κρουσμάτων (παλαιών και νέων) σε μια δεδομένη χρονική στιγμή. Είναι σαν να φωτογραφίζουμε τον πληθυσμό και να βλέπουμε ποιο είναι το σύνολο των κρουσμάτων παλαιών και νέων

***Πληθυσμιακή ανοσία***

* Είναι το ποσοστό των ατόμων στον πληθυσμό που έχουν ανοσία.
* Παίζει σημαντικό ρόλο στην εμφάνιση μιας επιδημίας.
* Για να υπάρξει επιδημία ενός νοσήματος, η εξάπλωσή του εξαρτάται από τον αριθμό των ατόμων που δεν έχουν ανοσία στο συγκεκριμένο νόσημα.
* Άρα η αύξηση της πληθυσμιακής ανοσίας δρα προστατευτικά στα άτομα που δεν έχουν ανοσία.

............................................................................................................................................................................................

***4.2. ΤΑ ΛΟΙΜΩΔΗ ΝΟΣΗΜΑΤΑ***

 ***Λοιμώδη ή μεταδοτικά*** νοσήματα είναι τα νοσήματα εκείνα που οφείλονται σε ζωντανούς λοιμογόνους παράγοντες ή στα τοξικά τους προϊόντα.

 ***Λοιμογόνοι παράγοντες*** είναι οι ιοί, βακτήρια, χλαμύδια, παράσιτα. Μπορούν να μεταδοθούν στον άνθρωπο είτε άμεσα από μολυσμένο άνθρωπο ή ζώο, είτε έμμεσα, όταν παρεμβάλλεται κάποιος διαβιβαστής (έντομο) ή μέσω μολυσμένων αντικειμένων.

***Προϋποθέσεις εμφάνισης ενός λοιμώδους νοσήματος***

1. Να υπάρχει πηγή μόλυνσης
2. Να υπάρχει μέσον, οδός μεταφοράς του λοιμογόνου παράγοντα
3. Να υπάρχει ευπαθής πληθυσμός

***Καταπολέμηση των λοιμωδών νοσημάτων***

1. Με την εξουδετέρωση ή μείωση της πηγής μόλυνσης
2. Με τον έλεγχο των μέσων μεταφοράς των λοιμογόνων παραγόντων
3. Με την ανοσοποίηση του πληθυσμού
* Όταν εμφανιστεί κάποιο λοιμώδες νόσημα, πρέπει απαραίτητα να γίνει επιδημιολογική μελέτη, στην οποία καταγράφεται η ημερομηνία εμφάνισης της νόσου, ο τόπος, η ηλικία και το φύλο των ασθενών.
* Κατόπιν γίνεται η μελέτη του χρόνου επώασης και του τρόπου μετάδοσης, με σκοπό την εύρεση του αιτίου και της πηγής μόλυνσης.
* Η εξουδετέρωση της πηγής μόλυνσης είναι δύσκολη, ενώ η καταπολέμηση και η αντιμετώπιση των μέσων μεταφοράς είναι ευκολότερη, με εξαίρεση τα λοιμώδη νοσήματα που μεταδίδονται με τον αέρα.

***Ανοσοποίηση πληθυσμού***

 Είναι ο πλέον αποτελεσματικός τρόπος εξαφάνισης των λοιμωδών νοσημάτων. Όταν το μεγαλύτερο μέρος του πληθυσμού έχει εμβολιαστεί (είναι δηλαδή άνοσο), ο λοιμογόνος παράγοντας δεν βρίσκει πρόσφορο έδαφος για να αναπτυχθεί και εξαφανίζεται.

***Απομόνωση***

 Είναι ο περιορισμός της επαφής του ασθενή με το περιβάλλον και επιβάλλεται, όταν η μολυσματικότητα της νόσου είναι μεγάλη. Εφαρμόζεται στα νοσοκομεία και στο σπίτι.

 Η απομόνωση στα περισσότερα νοσήματα γίνεται:

* για την πρόληψη της διασποράς της νόσου,
* αλλά και για την προστασία των ίδιων των ασθενών από μικρόβια που μπορεί να φέρει το προσωπικό και οι επισκέπτες (π.χ. AIDS σε προχωρημένο στάδιο)

***Προστατευτικές προφυλάξεις***

 Λαμβάνονται σε ορισμένους ασθενείς για την προφύλαξή τους, λόγω της μεγάλης ευαισθησίας που εμφανίζουν στις λοιμώξεις, όπως:

* μετά από μεταμόσχευση μυελού των οστών
* όταν βρίσκονται σε ανοσοκαταστολή από χημειοθεραπεία

 Σήμερα υπάρχουν διεθνώς και στην Ελλάδα, Κέντρα Ελέγχου Λοιμωδών Νοσημάτων για την καλύτερη αντιμετώπιση των λοιμωδών νοσημάτων.

***Υποχρεωτική δήλωση λοιμωδών νοσημάτων***

 Έχει ως σκοπό την καταπολέμηση των επιδημικών νοσημάτων και υποβάλλεται στην τοπική υγειονομική υπηρεσία ή αστυνομική αρχή.

 Υποχρεωτική είναι και η διεθνής δήλωση των νοσημάτων: *χολέρα, πανώλη, ευλογιά, κίτρινος πυρετός.*

***Απολύμανση***

 Είναι η μείωση των παθογόνων μικροβίων από το σώμα και τον χώρο, όπως επιφάνειες, αντικείμενα, έπιπλα, δάπεδα, τοίχοι, εργαλεία, για να μην προκαλέσουν λοίμωξη.

............................................................................................................................................................................................

***4.4 ΧΑΡΑΚΤΗΡΙΣΤΙΚΑ ΛΟΙΜΩΔΩΝ ΝΟΣΗΜΑΤΩΝ***

 Κύριο χαρακτηριστικό των λοιμωδών νοσημάτων είναι η μετάδοση του μικροοργανισμού με αποτέλεσμα να αρρωστήσουν σε μικρό χρονικό διάστημα πολλοί άνθρωποι και να υπάρξει μικρή ή μεγάλη επιδημία.

***Μόλυνση:*** Οι μικροοργανισμοί εισέρχονται στον οργανισμό ενός υγιούς ανθρώπου

***Χρόνος επώασης***: Μετά τη μόλυνση ακολουθεί μια περίοδος, που μπορεί να είναι λίγες ημέρες ή και μήνες, κατά την οποία, ενώ ο μικροοργανισμός υπάρχει μέσα στον οργανισμό του ανθρώπου, δεν υπάρχουν συμπτώματα. Αυτή η περίοδος, δηλαδή από την είσοδο του μικροοργανισμού μέχρι και την εμφάνιση των συμπτωμάτων, καλείται χρόνος επώασης.

***Λοίμωξη:*** Είναι η κατάσταση κατά την οποία οι μικροοργανισμοί αρχίζουν να πολλαπλασιάζονται μέσα στον οργανισμό του ανθρώπου και εμφανίζονται τα πρώτα συμπτώματα της ασθένειας (πυρετός, εξάνθημα, αδιαθεσία). Η λοίμωξη διαρκεί λίγες ημέρες, μήνες ή και χρόνια και οδηγείται στην θεραπεία ή στον θάνατο του ασθενή.

............................................................................................................................................................................................

***4.5. ΤΡΟΠΟΙ ΜΕΤΑΔΟΣΗΣ***

***ΑΜΕΣΗ ΜΕΤΑΔΟΣΗ***

Είναι η μεταφορά ενός μικροοργανισμού άμεσα, χωρίς να παρεμβάλλεται τίποτα. Αυτό γίνεται ως εξής:

1. Με άμεση επαφή με ανθρώπους, όπως π.χ. συνουσία, φιλί.
2. Με άμεση μετάδοση με σταγονίδια, όπως φτέρνισμα, βήχας.
3. Με άμεση επαφή του ατόμου με μικροοργανισμούς του ελεύθερου περιβάλλοντος (π.χ. τέτανος).
4. Με άμεση επαφή με τα ζώα, όπως δάγκωμα (μετάδοση λύσσας).

***ΕΜΜΕΣΗ ΜΕΤΑΔΟΣΗ***

 Είναι η μεταφορά ενός μικροοργανισμού έμμεσα με την παρεμβολή ενός ξενιστή (π.χ. έντομο) ή ενός οχήματος όπως το νερό ή με τον αέρα.

*Τρόποι έμμεσης μετάδοσης:*

1. Με όχημα το νερό, το γάλα, τα τρόφιμα, είδη προσωπικής χρήσης (π.χ. ρούχα, ποτήρια, μαχαιροπήρουνα)
2. Με ξενιστές που συνήθως είναι έντομα (π.χ. κουνούπια)
3. Με τον αέρα:
* με πυρήνες σταγονιδίων, που είναι κατάλοιπα των σταγονιδίων που αιωρούνται στον αέρα. Έτσι μεταδίδονται νοσήματα όπως η φυματίωση.
* με σκόνη που έχει μολυνθεί από σταγονίδια ή εκκρίματα ασθενών και αιωρούμενη εισπνέεται.

............................................................................................................................................................................................